བཅོམ་ལྡན་འདས་ལྷ་ཡུལ་ནས་འཛམ་གླིང་དུ་བབས་པར་བཞེད་པའི་ཉིན།ལྷ་ཡི་དབང་པོ་བརྒྱ་སྦྱིན་གྱིས་ལྷའི་བཟོ་བོ་བི་ཤྭ་ཀརྨ་ལ་བཀའ་བསྒོས་ཏེ་རི་རབ་ཀྱི་རྩེ་མོ་སུམ་ཅུ་རྩ་གསུམ་ནས་མི་ཡུལ་བར་དུ།དཀྱིལ་ལ་རིན་ཆེན་བཻ་ཌཱུ་ཡའི་ཐེམ་སྐས་དང༌།དེའི་གཡས་ཕྱོགས་སུ་གསེར་དང༌།གཡོན་དུ་ཤེལ་ལས་གྲུབ་པའི་ཐེམ་སྐས་བཙུགས།ལྷ་དབང་ཚངས་པས་རིན་པོ་ཆེའི་རྔ་གཡབ་སངས་རྒྱས་ཀྱི་སྐུ་ལ་གཡོབ་བཞིན་སྐུའི་གཡས་ཕྱོགས་ཀྱི་གསེར་གྱི་ཐེམ་སྐས་སྟེང་ནས་འོངས་ཤིང༌།ལྷ་དབང་བརྒྱ་སྦྱིན་གྱིས་ལྷ་ཡི་གདུགས་རྩིབས་སྟོང་ཅན་ལག་ནང་བཟུང་སྟེ་སངས་རྒྱས་ཀྱི་སྐུའི་གཡོན་ཕྱོགས་ཤེལ་གྱི་ཐེམ་སྐས་སྟེང་ནས་འོངས།སངས་རྒྱས་འཁོར་དང་བཅས་པ་རྣམས་བཻ་ཌཱུ་ཡའི་ཐེམ་སྐས་ནས་བྱོན།